Ρόμπερτ Πάρις

Ο **Ρόμπερτ Λι Πάρις** (αγγλικά: *Robert Lee Parish*, γεννήθηκε 30 Αυγούστου 1953), είναι Αμερικανός πρώην επαγγελματίας καλαθοσφαιριστής του NBA που αγωνιζόταν ως σέντερ. Συμμετείχε σε 1.611 αγώνες του πρωταθλήματος, κυρίως με τους Μπόστον Σέλτικς σε συνολικά 21 σεζόν, αμφότερες επιδόσεις ρεκόρ όταν εγκατάλειψε την ενεργό δράση σε ηλικία 44 ετών. Είναι μέλος του Naismith Memorial Basketball Hall of Fame από το 2003.

## Βιογραφία

Αγωνίστηκε στο κολέγιο Σεντέναρι στη γενέτειρά του στη Λουιζιάνα. Επιλέχθηκε στον πρώτο γύρο του 1976 Ντραφτ του ΝΒΑ από τους Γκόλντεν Στέιτ Ουόριορς μετά από τέσσερα χρόνια στο κολέγιο με μέσο όρο 21,6 πόντους και 16,9 ριμπάουντ.

Το 1980 μετακόμισε στη Βοστώνη και τους Σέλτικς, όπου έμεινε για 14 χρόνια.
Με ύψος 2,14 μέτρα έγινε πολύ γνωστός για το σκληροτράχηλο αμυντικό πνεύμα του παιχνιδιού του, αλλά και το εύστοχο σουτ εν-κινήσει που διέθετε. Κατά τη θητεία του στον σύλλογο, οι Σέλτικς έφτασαν στα πλέι οφ 13 φορές, κατέκτησαν εννέα τίτλους στην Ανατολική Περιφέρεια, έφτασαν στους τελικούς πέντε φορές και πήραν τρία πρωταθλήματα (1981, 1984, 1986).
Πήρε το παρατσούκλι *Chief* (αρχηγός) μετά από ένα χαρακτήρα από την ταινία *One Flew Over the Cuckoo's Nest*. 
Αγωνίστηκε σε All-Star Game εννέα φορές, τερμάτισε μεταξύ των 10 κορυφαίων στο πρωτάθλημα σε ποσοστό ευστοχίας επί έξι συνεχόμενες σεζόν, ξεπέρασε τα 10 ριμπάουντ ανά παιχνίδι σε οκτώ σεζόν και είχε μέσο όρο καλύτερους από 15 πόντους σε εννέα αγωνιστικές περιόδους. Το 1981—82 κατέγραψε τον υψηλότερο μέσο όρο καριέρας με 19,9 πόντους και κατά μέσο όρο 12,5 ριμπάουντ στην καλύτερη χρονιά του το 1988—89. Το 1982 ήταν δεύτερος στην ψηφοφορία για τον πολυτιμότερο παίκτη της κανονικής περιόδου και συμπεριλήφθηκε στην δεύτερη καλύτερη ομάδα του πρωταθλήματος.

Υπέγραψε ως ελεύθερος παίκτης με τους Σάρλοτ Χόρνετς το 1994, προσφέροντας εμπειρία σε μία νεανική ομάδα σε ανοδική πορεία. Έπαιξε δύο σεζόν με τους Χόρνετς, περνώντας τον Καρίμ Αμπντούλ Τζαμπάρ και έγινε ο κορυφαίος όλων των εποχών στο πρωτάθλημα σε παιχνίδια που παίκτηκαν στις 6 Απριλίου 1996 στο Κλίβελαντ με αντίπαλο τους Καβαλίερς. Το Σεπτέμβριο του ίδιου έτους στα 43 του, υπέγραψε με τους πρωταθλητές Σικάγο Μπουλς και κέρδισε το τέταρτο πρωτάθλημα της καριέρας του στην τελευταία του χρονιά. Τη στιγμή της αποχώρησής του ήταν στην 13η θέση στο NBA σκοράροντας 23.334 πόντους, έκτος στα ριμπάουντ με 14.715 και έκτος σε κοψίματα με 2.361 και μέσο όρο 14,5 πόντους και 9,1 ριμπάουντ ανά αγώνα. Οι 1.611 αγώνες της κανονικής περιόδου ήταν ρεκόρ μέχρι τις 21 Μαρτίου 2026, όταν ξεπεράστηκε από τον ΛεΜπρόν Τζέιμς. Συμμετείχε επίσης σε 184 αγώνες πλέι οφ, με το σύνολο των 1.795 αγώνων να υστερεί του Τζαμπάρ κατά δύο παιχνίδια (τότε δεύτερος όλων των εποχών). Το 1998 οι Σέλτικς απέσυραν τη φανέλα του με το χαρακτηριστικό διπλό 0. Εισήχθη στο *Naismith Memorial Basketball Hall of Fame* το 2003. Το 1996  συμπεριλήφθηκε στην επετειακή επιλογή των 50 καλύτερων του NBA με τη συμπλήρωση 50 χρόνων ιστορίας του, ενώ το ίδιο επαναλήφθηκε και στην αντίστοιχη επέτειο των 75 χρόνων.

## Τίτλοι και διακρίσεις
* 4 × πρωταθλητής NBA (1981, 1984, 1986, 1997)
* 9 × NBA All-Star (1981 - 1987, 1990, 1991)
* Δεύτερη ομάδα NBA (1982)
* Η 50χρονη ομάδα όλων των εποχών του NBA (1996)
* Επετειακή Ομάδα 75 χρόνων του ΝΒΑ (2021)
* *Naismith Memorial Basketball Hall of Fame* (2003)
* Νο. 00 αποσύρθηκε από τους Μπόστον Σέλτικς

## Παραπομπές


## Εξωτερικοί σύνδεσμοι
 
* Αναλυτικά στοιχεία καριέρας 
* Robert L. Parish

Κατηγορία:Αμερικανοί καλαθοσφαιριστές
Κατηγορία:Καλαθοσφαιριστές αμερικανικών συλλόγων
Κατηγορία:Καλαθοσφαιριστές του NBA
Κατηγορία:Καλαθοσφαιριστές Γκόλντεν Στέιτ Ουόριορς
Κατηγορία:Καλαθοσφαιριστές Μπόστον Σέλτικς
Κατηγορία:Καλαθοσφαιριστές Σάρλοτ Χόρνετς
Κατηγορία:Καλαθοσφαιριστές Σικάγο Μπουλς
Κατηγορία:Καλαθοσφαιριστές All-Star Game (NBA)
Κατηγορία:Εισαχθέντες στο Naismith Memorial Basketball Hall of Fame